MSZMP Központi Bizottsága Budapest, 1957. június 16.

Budapest

Tisztelt Bizottság!

Bizonyára tudomásuk van arról, hogy színházunk 1957. január 16-i keltezéssel (teljes egyetértésben, Hubay Miklós, Benedek András és jómagam aláírásával) megállapodást kötött Tamási Áron íróval mesejáték írására, amelynek bemutatóját őszre terveztük. Tamási elkészítette a darabot Ördögölő Józsiás címmel, s bár többször egyeztettünk a cselekménnyel kapcsolatban, a darab bemutatását a változtatások ellenére

**nem javaslom,**

az alábbi indoklással:

Tamási darabja a többszöri módosítások ellenére is olyan áthallásokra adhat okot, amik a közönség soraiban népi hatalmunk tisztaságának, erejének megkérdőjelezésére ad alkalmat. Elsőre az ember úgy gondolja, ez is egy átlagos mese, amelynek a végén a jó győzedelmeskedik, a gonosz elnyeri méltó büntetését és/vagy jó útra tér. Ebben a mesejátékban miután Józsiás győzedelmeskedik, a boldog befejezés helyett újra feltűnik Bakszén (maga az ördög), akit maga a győztes juttat hatalomhoz, és aki képtelen elfogadni, hogy kudarcot vallott. Tervet eszel ki, és megkezdődik a hatalomért folytatott harc. Azt sugallanánk a nézőknek, hogy a nép által megszerzett hatalom nem tiszta, abban állandóan ott van az ellenség, ráadásul a hatalom tudtával. Ha ez önmagában nem lenne elég, íme még néhány példa, melyek a darab színpadravitele ellen szólnak.

A darab elején, egy szellemi párbaj ideje alatt figyelmeztetik a királyt, hogy Bakszén (az ördög) csal, pontosabban mindig ugyanazt a választ adja, mint Józsiás. Az uralkodó azonban nem hallgat rájuk, vagyis nem egyenlők az esélyek a nép rátermett fia, és a gonosz herceg között.

A nép fiából lett király a darab elején nem törődik a néppel, hanem saját boldogsága számára a legfontosabb, ez azt is sugallhatja, hogy hiába kerül ki a vezetőnk, a hatalom őt is megrészegíti.

A hatalomban lévők sem elég éberek, nem veszik észre a csalást, az ármánykodást, Bakszén is be tudja őket csapni, a tündérek között is van áruló, de nincs büntetés, csak bizalomvesztés. Vagyis a nép hatalma sem véd meg az árulástól, az ellenségtől.

És ráadásul a mű végén a jó oldalra átállt gonosz nem jutalmat kap, száműzik. Ezzel azt is sugallhatja a mű a nézőknek, hogy nem érdemes a rossz oldalról átállni a jóra, nem érdemes a népi hatalomhoz csatlakozni, hiszen nem szerezhet bizalmat az, aki egyszer már vétkezett. Nem éri meg változni, nincs újabb bizonyítás, nincs lehetőség tiszta lappal elkezdeni. Úgy gondolom ez a legsúlyosabb, legnyomósabb érv, mely bizonyítja, nem jó ötlet színpadra vinni ezt a művet.

Mindezek mellett aggályos lehet a szerző személye is, hiszen ismerjük az ellenforradalom idején betöltött szerepvállalását, a színházba való beengedése a további műsorpolitikát nem szolgálja.

Éppen ezért színházunk vezetése úgy döntött, hogy a darab bemutatásától elállni szándékozik.

Major Tamás

sk.

A Nemzeti Színház igazgatója